b'\n_START_ARTICLE_\nProkarionti\n_START_PARAGRAPH_\nProkari\xc3\xb3nti ali prokari\xc3\xb3ti (znanstveno ime Prokaryota) so skupina enoceli\xc4\x8dnih organizmov z zna\xc4\x8dilno celi\xc4\x8dno zgradbo, ki je preprostej\xc5\xa1a od evkariontske celice. Filogenetsko se delijo na dve veliki skupini: bakterije (Bacteria) in arheje (Archaea). Slednja skupina je bila prepoznana \xc5\xa1ele v 80. letih 20. stoletja. _NEWLINE_Genetski material (DNK) prokariontskih celic lebdi prosto v citoplazmi celic. Ni jedrne membrane, ki je ena glavnih zna\xc4\x8dilnosti evkariontskih celic, kot so \xc5\xbeivalske in rastlinske celice. Do nedavnega so bile bakterije edini znani tip prokariontskih celic, v 1980. letih pa je uporaba novih molekularnih tehnik v filogenetiki odkrila novo skupino prokariontov. Sprva so jo poimenovali arhebakterije (Archaebacteria), pozneje pa preimenovali v arheje. Tako bakterije kot arheje imajo prokariontsko celi\xc4\x8dno zgradbo, vendar si med seboj niso ni\xc4\x8d bolj sorodne kot z evkarionti._NEWLINE_Arheje in bakterije se v svoji strukturi temeljno razlikujejo od evkariontov, ki vsebujejo celi\xc4\x8dno jedro, ve\xc4\x8d kromosomov in \xc5\xa1tevilne druge celi\xc4\x8dne organele, kot so mitohondrij, kloroplast, Golgijev aparat, vakuolo itd. Za razliko od rastlin in \xc5\xbeivali so prokarionti enoceli\xc4\x8dni organizmi, ki se ne razvijejo ali diferencirajo v ve\xc4\x8dceli\xc4\x8dno obliko. Nekatere bakterije rastejo v filamentih ali v celi\xc4\x8dnih masah, vendar je vsaka celica v koloniji enaka in sposobna samostojnega \xc5\xbeivljenja._NEWLINE_Ve\xc4\x8dina prokariontskih celic je v primerjavi z evkariontskimi celicami zelo majhna. Tipi\xc4\x8dna bakterijska celica je velika pribli\xc5\xbeno 1 \xce\xbcm, medtem ko so evkariontske celice velike od 10 do 100 \xce\xbcm. Tipi\xc4\x8dna prokariontska celica je tako velika pribli\xc5\xbeno toliko kot evkariontski mitohondrij._NEWLINE_Prokarionti so tako v smislu biomase kot v \xc5\xa1tevilu vrst najbolj zastopana oblika \xc5\xbeivljenja na zemlji. Tako npr. prokarionti v morju predstavljajo 90\xc2\xa0% skupne te\xc5\xbee vseh organizmov, v enem samem gramu plodne zemlje pa je lahko ve\xc4\x8d kot 10 milijard bakterijskih celic. Poznanih je pribli\xc5\xbeno 3000 vrst bakterij in arhej, vendar to \xc5\xa1tevilo verjetno predstavlja manj kot 1\xc2\xa0% vseh obstoje\xc4\x8dih vrst v naravi.'